**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2023 ОНЫ 01 ДҮГЭЭР САРЫН 19-НИЙ ӨДӨР /ПҮРЭВ ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| 1. | Хуралдааны товч тэмдэглэл: | 1-3 |
| 2. | Хуралдааны дэлгэрэнгүй тэмдэглэл: | 4-6 |
|  | 1.Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2022.11.30-ны өдөр өргөн мэдүүлсэн, эцсийн хэлэлцүүлэг/ | 4-5 |
|  | 2.Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төсөл /Засгийн газар 2023.01.18-ны өдөр өргөн мэдүүлсэн, анхны хэлэлцүүлэг/ | 5-6 |

***Монгол Улсын Их Хурлын 2022 оны намрын ээлжит чуулганы***

***Хууль зүйн байнгын хорооны***

***2023 оны 01 дүгээр сарын 19-ний өдөр /Пүрэв гараг/-ийн***

***хуралдааны товч тэмдэглэл***

Улсын Их Хурлын гишүүн Ц.Мөнх-Оргил ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 13 цаг 25 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ш.Адьшаа, Н.Алтанхуяг, Д.Ганбат, Л.Мөнхбаатар, Б.Пүрэвдорж, Ц.Сэргэлэн;*

*Тасалсан: Ш.Раднаасэд, Н.Учрал.*

***Нэг.Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** /*Засгийн газар 2022.11.30-ны өдөр өргөн мэдүүлсэн,****эцсийн хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга П.Сайнзориг, мөн яамны Хууль зүйн бодлогын газрын дарга Д.Цолмон, Бодлогын хэрэгжилтийг зохицуулах газрын ахлах мэргэжилтэн Б.Анхбаяр, Дотоодын цэргийн штабын дарга Р.Чингис, мөн штабын Харуул хамгаалалтын хэлтсийн дарга Н.Мөнх-Итгэл, ахлах офицер Г.Галдандулжа, Цагдаагийн ерөнхий газрын Захиргааны удирдлагын газрын дарга Л.Нямдаваа, мөн газрын Хуулийн хэлтсийн дарга И.Батчулуун нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Мажигсүрэн, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт П.Хулан нар байлцав.

**Төслийн эцсийн хэлэлцүүлэгтэй** холбогдуулан Улсын Их Хурлын гишүүн Ж.Сүхбаатарын тавьсан асуултад Хууль зүй, дотоод хэргийн сайд Х.Нямбаатар хариулж, тайлбар хийв.

Байнгын хорооноос гарах танилцуулгыг Улсын Их Хурлын гишүүн Б.Энх-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 31 минутад хэлэлцэж дуусав.*

***Хоёр.Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төсөл*** */Засгийн газар 2023.01.18-ны өдөр өргөн мэдүүлсэн,****анхны хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Шүүхийн ерөнхий зөвлөлийн дарга Р.Онончимэг, Хууль зүй, дотоод хэргийн яамны Төрийн нарийн бичгийн дарга П.Сайнзориг, мөн яамны Хууль зүйн бодлогын газрын дарга Д.Цолмон, мөн газрын шинжээч Ш.Цолмон нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Г.Баяртуяа, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт П.Хулан нар байлцав.

*Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүн Х.НямбаатарМонгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төслийн талаар зарчмын зөрүүтэй саналын томьёолол гараагүй тул хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн горимын санал гаргав.

**Ц.Мөнх-Оргил: Ул**сын Их Хурлын гишүүн Х.Нямбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Э.Бат-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 37 минутад хэлэлцэж дуусав.*

Байнгын хорооны хуралдаанаар 2 асуудал хэлэлцэв.

*Хуралдаан 12 минут үргэлжилж, ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр 13 цаг 37 минутад өндөрлөв.*

Тэмдэглэлтэй танилцсан:

ХУУЛЬ ЗҮЙН

БАЙНГЫН ХОРООНЫ ДАРГА Б.ЭНХБАЯР

   Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2023 ОНЫ 01 ДҮГЭЭР САРЫН 19-НИЙ ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ** **ТЭМДЭГЛЭЛ**

**Ц.Мөнх-Оргил:** Байнгын хорооны гишүүдийн энэ өдрийн амар амгаланг айлтгая. Байнгын хорооны гишүүдийн олонх хүрэлцэн ирсэн тул ХЗБХ-ны 2023 оны 01 дүгээр сарын 19-ний өдрийн хуралдаан нээснийг мэдэгдье. Монгол Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг танилцуулъя. Энхбаяр гишүүн ирсэн байна, Бат-Амгалан гишүүн ирсэн байна, Бямбацогт гишүүн ирсэн байна, Дэлгэрсайхан гишүүн ирсэн байна, Мөнх-Оргил гишүүн ирсэн байна, Мөнхцэцэг гишүүн ирсэн байна, Нямбаатар гишүүн ирсэн байна, Сандаг-Очир гишүүн ирсэн байна, Сүхбаатар гишүүн ирсэн байна, Цогтбаатар гишүүн ирсэн байна, Энх-Амгалан гишүүн ирсэн байна.

Байнгын хорооны хуралдаанаар хэлэлцэх асуудлыг танилцуулъя. 1.Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд, Засгийн газар 2022 оны 11 дүгээр сарын 30-ны өдөр өргөн мэдүүлсэн, эцсийн хэлэлцүүлэг, 2.Монгол Улсын Шүүхийн тухай хууль шинэчилсэн найруулгыг дагаж мөрдөх журмын тухай хуульд өөрчлөлт оруулах тухай хуулийн төсөл, Засгийн газар 2023 оны 01 дүгээр сарын 18-ны өдөр өргөн мэдүүлсэн, анхны хэлэлцүүлэг. Хэлэлцэх асуудал дээр саналтай гишүүд байна уу? Байхгүй байна. Хэлэлцэх асуудалдаа орно.

**Нэг.Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг явуулъя.**

Хэлэлцэж байгаа асуудалтай холбогдуулж хуралдаанд оролцож байгаа албан тушаалтнуудыг танилцуулъя. Сайнзориг Хууль зүй, дотоод хэргийн яамны ТНБД, Чингис Дотоодын цэргийн штабын дарга, бригадын генерал, Цолмон Хууль зүй, дотоод хэргийн яамны Хууль зүйн бодлогын газрын дарга, Анхбаяр Хууль зүй, дотоод хэргийн яамны Хууль зүйн бодлогын газрын хэрэгжилтийг зохицуулах газрын ахлах мэргэжилтэн, Нямдаваа Цагдаагийн ерөнхий газрын Захиргааны удирдлагын газрын дарга, цагдаагийн хурандаа, Батчулуун Цагдаагийн ерөнхий газрын Хуулийн хэлтсийн дарга, цагдаагийн хурандаа, Мөнх-Итгэл Дотоодын цэргийн штабын орлогч, Харуул хамгаалалтын хэлтсийн дарга, дэд хурандаа танилцуулж дууслаа. Эцсийн хэлэлцүүлэгт бэлтгэсэн төслийг гишүүдэд тараасан байгаа. Хуулийн төсөлтэй холбогдуулан асуух асуулттай гишүүд нэрсээ өгье. Асуулт байна уу? Сүхбаатар гишүүнээр тасаллаа. Сүхбаатар гишүүний микрофоныг өгье.

**Ж.Сүхбаатар:** Энэ болохоор эцсийн хэлэлцүүлэг учраас нөгөө янз бүрийн тийм санал хэлэх юм алга. Зүгээр нөгөө нэг юу л байна л даа. Тодорхойлолтын нөгөө 31 дүгээр зүйлийн дотоодын цэргийн байгууллага гэдгийг тодорхойлохдоо дотоодын цэргийн байгууллага нь төрийн цэргийн байгууллага мөн гээд. Ер нь төрийн цэргийн байгууллага гэдэг нэр томьёо чинь юу билээ? Манай Хууль зүйн яамныхан Цолмон эд нар байна шүү дээ. Энэ чинь ингээд хэрэглэгдээд явдаг билүү. Төрийн цэргийн байгууллага гэж тийм. Тэгэхээр яг ингээд дотоодын цэргийн байгууллага бол төрийн цэргийн байгууллага мөн гээд тийм. Би тэгээд зүгээр яах вэ, энийг нь ингээд тодорхойлчихсон юун дээр нь асуух гэсэн юм.

**Ц.Мөнх-Оргил:** Сүхбаатар гишүүний асуултад хууль санаачлагч Нямбаатар сайд хариулъя. Нямбаатар гишүүний санал, микрофоныг өгөөрэй.

**Х.Нямбаатар:** Би асуулт бас яг гүйцэд сонсоогүй. Ер нь бол төрийн цэргийн байгууллагад дотоодын цэргийн байгууллага өөрөө харьяалдаг. 2016 онд санагдаж байна. Төрийн цэргийн байгууллагын багц хуулиуд батлагдахад дотоодын цэргийн байгууллагыг төрийн цэргийн байгууллагын ангилалтад оруулсан. Энэ зохицуулалтыг энэ удаагийн Дотоодын цэргийн тухай хуульд оруулж байгаа. Нэмэлт, өөрчлөлтөөр бататгаж өгч байгаа.

Хоёр гэвэл дотоодын цэргийн байгууллага цагдаагийн байгууллагатай яг адил түвшинд тодорхой нийгмийн баталгаануудыг эдлэх тэр боломж нөхцөлүүдийг энэ хуулиар бас нээж өгч байгаа гэдэг ийм зүйлийг хэлье. Дараа нь би дарга горимын санал гаргаж болох уу?

**Ц.Мөнх-Оргил:** Баярлалаа Нямбаатар гишүүн. Гишүүд асуулт асууж, хариулт авч дууслаа. Эцсийн хэлэлцүүлэг дээр зарчмын зөрүүтэй саналын томьёолол байхгүй байгаа учраас Дотоодын цэргийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг явуулж дууслаа. Хуулийн төслийг эцсийн хэлэлцүүлэгт бэлтгэсэн талаарх Байнгын хорооны танилцуулгыг чуулганы нэгдсэн хуралдаанд Улсын Их Хурлын гишүүн Энх-Амгалан гишүүн танилцуулчих уу? Энх-Амгалан гишүүн танилцуулна. Дараагийн асуудалд орно.

**Хоёр.Монгол Улсын шүүхийн тухай хуулийн шинэчилсэн найруулгыг дагаж мөрдөх журмын тухай хуульд өөрчлөлт оруулах тухай хуулийн төслийн анхны хэлэлцүүлгийг явуулъя.**

Ажлын хэсгийг танилцуулъя. Хууль зүй, дотоод хэргийн яамны ТНБД Сайнзориг, Хууль зүй, дотоод хэргийн яамны Хууль зүйн бодлогын газрын дарга Цолмон, Хууль зүй, дотоод хэргийн яамны Хууль зүйн бодлогын газрын ахлах шинжээч, Цолмон ШЕЗ-ийн дарга Онончимэг. Монгол Улсын Их Хурлын чуулганы хуралдааны дэгийн тухай хуулийн 39.10-т Байнгын хороо хуулийн төслийг зүйл бүрээр хэлэлцэнэ гэж заасны дагуу төслийг зүйл бүрээр хэлэлцэнэ.

Хуулийн төслийн нэгдүгээр зүйлтэй холбогдуулан асуулт асуух гишүүд нэрсээ өгнө үү. Байхгүй байна. Санал хураалт байхгүй байна. Хуулийн төсөлтэй холбогдуулан гишүүдийн бичгээр гаргасан санал байхгүй байна. Нямбаатар сайд горимын санал гаргая гэсэн үү? Нямбаатар сайдын микрофоныг өгөөрэй.

**Х.Нямбаатар:** Хуулийн анхны хэлэлцүүлгийг хийх явцад зарчмын зөрүүтэй санал гараагүй учраас Улсын Их Хурлын чуулганы хуралдааны дэгийн тухай хуульд заасны дагуу анхны хэлэлцүүлгээр нь эцэслэн батлах ийм горимын саналыг гаргаж байна.

**Ц.Мөнх-Оргил:** Баярлалаа. Хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах Нямбаатар гишүүний гаргасан горимын саналаар санал хураалт явуулна. Гишүүд суудлаа эзлээрэй. Санал хураалт явах гэж байна шүү. Санал хураалт явуулна. Хуулийн төслийн анхны хэлэлцүүлгийг эцэслэн батлах үе шатыг нэгтгэн явуулах Нямбаатар гишүүний гаргасан горимын саналаар санал хураалт явуулна. 60 хувиар санал дэмжигдлээ. Хуулийн төслийн анхны хэлэлцүүлэг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Бат-Амгалан танилцуулна.

Байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Д.УЯНГА